ÍSF hevði áhugaverda ráðstevnu um kvinnur í ítrótti Ítróttasamband Føroya skipaði 5. mai í ár fyri áhugaverdari ráðstevnu um kvinnur í ítrótti. Tankin er ikki nýggjur, men fyrstu ferð búgvin til, at ÍSF valdi at varpa ljós á kvinnur í Ítrótti. Endamálið við ráðstevnuni var at tendra neistan hjá kvinnum at bjóða seg til, og at vísa okkum øllum at tað finnst potentiali í kvinnum, og vónandi at seta orð á felags mál um at fáa umboðan í leiðslur og nevndir, ið avspegla limabýtið í ítróttinum og sostatt fáa fleiri sjónarvinklar, breiðari samskiftið og eitt gott avsett til framtíðina. Til hesa ráðstevnu høvdu vit fingið áhugaverdar fyrilestrahaldarar: Tine Teilmann, nevndarlimur í Danmarks Idrætsforbund, segði sína søgu, sum ofta einsamøll kvinna í nevndum nationalt eins og altjóða. Anette Steen Pedersen, sum hevur drúgvar royndir sum ráðgevi viðvíkjandi javnstøðu nationalt og altjóða, hevði sera áhugaverda framløgu, ið kann síggjast her: Alle talenter skal i spil (2,6 mb ppt) Eini 30-40 fólk nýttu høvi at luttaka á hesi bæði mennandi og gevandi ráðstevnu. Kjakið var sera gott–og kenslan av, at vit fingu nakað munagott burturúr, var sera góð. Út frá teimum hagtølum, sum ítrótturin hevur, kann sigast, at vit eiga gott tilfeingi í kvinnum og monnum. Vit hava javnt býti í feløgum og nevndum tess, men tá tað snýr seg um at standa á odda í feløgunum og sersambondum og vit hyggja at nevndum í sersambondum, eins og stjórnini hjá Ítróttasambandinum, so er býtið ikki javnt longur. Hetta er áhugavert og neyðugt at gera nakað við, um vit í framtíðini skulu umboða og vaksa um limaskaran og roknað við at mennast rættað vegin. Er hetta ein trupuleiki kunnu vit spyrja okkum sjálvi. ? • Ja, vit rekrutera bert frá helvtini av talentunum. • Ja, okkum manglar sjónarvinklar frá breiddini, tá støða skal takast. • Ja, vandi er fyri at vit standa í stað. Um vit halda á at gera, sum vit altíð hava gjørt, so verður alt sum tað hevur verið.